google/wiki40b huggingface dataset:
Λίνα Μούζε

Καριέρα

Στο Παγκόσμιο Πρωτάθλημα Στίβου 2013 ήταν 14η στα προκριματικά, και δεν πέρασε στον τελικό.
Ήταν 19η στο Ευρωπαϊκό Πρωτάθλημα Στίβου 2014 και 2018 στα προκριματικά. Στο Ευρωπαϊκό Πρωτάθλημα Στίβου 2016 τραυματίστηκε στον προκριματικό γύρο (στην 1η προσπάθεια) και δεν μπόρεσε να κάνει τις άλλες δύο προσπάθειες.
Το ατομικό της ρεκόρ είναι 64.87, που έκανε στο Diamond League της Σανγκάης το 2019.
Απόστολοι Αχαΐας

Τοποθεσία

Βρίσκεται σε μια εύφορη πεδινή τοποθεσία στον κάμπο της δυτικής Αχαΐας και σε υψόμετρο περίπου 25 μέτρων. Συνορεύει με τα χωριά Λιμνοχώρι και Κάτω Λιμνοχώρι στα βόρεια, Γομοστό στα ανατολικά, Καραίικα στα νοτιοανατολικά, Ράχη στα νότια-νοτιοοανατολικά, Βραχναίικα Μόβρης στα νότια, Σαγαίικα στα νότια-νοτιοδυτικά, Γερουσαίικα στα νοτιοδυτικά και Σταθμός στα δυτικά. Στα νότια του χωριού διέρχεται η Εθνική Οδός Πατρών-Πύργου ενώ σε πολύ κοντινή απόσταση από το χωριό διέρχεται στα βόρειά του το παλαιό μετρικού εύρους σιδηροδρομικό δίκτυο της βόρειας και δυτικής Πελοποννήσου, που συνέδεε την Πάτρα με την Κυπαρισσία.

Ονομασία

Η ονομασία «Αποστόλου» πιστεύεται ότι προέρχεται από τον πρώτο οικιστή, αρβανίτικης καταγωγής, που ονομαζόταν έτσι. Σήμερα, ωστόσο, εκ παραφθοράς αναφέρεται με την ονομασία «Απόστολοι» και η παρεφθαρμένη αυτή ονομασία -με την οποία αλλάζει η ουσία της προέλευσης της ονομασίας του χωριού- τείνει να επικρατήσει.

Ιστορία

Μαζί με το γειτονικό Γομοστό είναι τα παλαιότερα χωριά της περιοχής. Πιστεύεται ότι η περιοχή οικίστηκε τον 15ο αιώνα από αρβανίτες, όπως και το γειτονικό Γομοστό· πρώτη φορά αναφέρεται το 1699. Το 1770, στα Ορλωφικά, κάηκε από τουρκαλβανούς. Το 1835 (ΒΔ 8/4/1835) αποτέλεσε οικισμό του νεοσύστατου τότε Δήμου Δύμης, το 1837 αποσπάστηκε μαζί με άλλους οικισμούς στον νεοσύστατο Δήμο Αραξίων, έως το 1840 που διαλύθηκε ο Δήμος Αραξίων και προσαρτήθηκε εκ νέου στον Δύμης.
Του Αποστόλου το 1912 αποτέλεσε οικισμό της Κοινότητας Καραίικων και από το 1959 της Κοινότητας Σαγαίικων.
Ψωραδιά Μεγίστης

Γεωγραφία- Ιστορία

Η Ψωραδιά βρίσκεται στον όρμο του Καστελλόριζου όπως και οι γειτονικές της νησίδες Άγιος Γεώργιος, Αγριέλαια, Μεγάλο Μαύρο Ποϊνί, Μαύρο Ποϊνί, Πολύφαδος ένα και Ψωμί με τις οποίες σχηματίζουν ένα μικρό σύμπλεγμα. Είναι η κοντινότερη από αυτές νησίδα προς το Καστελλόριζο, απέναντι από τον ερειπωμένο μεσαιωνικό κάστρο των Ιπποτών και τον Λυκιακό τάφο. 
Αναφέρεται στο άρθρο 3 της σύμβασης μεταξύ Ιταλίας και Τουρκίας το 1932 για "τον καθορισμό των χωρικών υδάτων ανάμεσα στις ακτές της Ανατολίας και του νησιου του Καστελορίζου".
Το 2001 αναγνωρίστηκε ως οικισμός και σύμφωνα με το σχέδιο Καλλικράτης υπάγεται στο δήμο Μεγίστης, ενώ σύμφωνα με την απογραφή του 2011 δεν κατοικείται.
Εθνική Ελλάδας (χόκεϊ επί πάγου ανδρών)

Ιστορία

Το 1992 συστάθηκε η πρώτη εθνική ομάδα χόκεϊ επί πάγου ανδρών της Ελλάδας και έλαβε μέρος στο Παγκόσμιο Πρωτάθλημα που πραγματοποιήθηκε στη Νότια Αφρική. Επί του παρόντος η Ελλάδα είναι αδύνατον να αγωνιστεί σε πρωταθλήματα της Διεθνούς Ομοσπονδίας Χόκεϊ επί Πάγου (IIHF), επειδή τα υφιστάμενα παγοδρόμια δεν μπορούν να καλύψουν το ελάχιστο επίπεδο προδιαγραφών που θα πρέπει να διαθέτει ένα κλειστό παγοδρόμιο.
Λότους Ρέισινγκ

Η Λότους Ρέισινγκ (Lotus Racing) ήταν Βρετανική ομάδα της Φόρμουλα 1 με Μαλαισιανή άδεια, η οποία αγωνίστηκε με το όνομα αυτό το 2010 και εν συνεχεία ως Τιμ Λότους (Team Lotus) το 2011.

Ιστορία

Η ομάδα ιδρύθηκε από έναν όμιλο Μαλαισιανών επιχειρηματιών που είχε ως επικεφαλής τον Τόνι Φερνάντες, χρησιμοποιώντας άδεια από τον όμιλο Λότους για τη χρήση του ονόματος Λότους Ρέισινγκ στο πρωτάθλημα της Φόρμουλα 1 του 2010. Η ομάδα έκανε την είσοδό της στο πρωτάθλημα μετά την αποχώρηση της ομάδας της BMW το 2009. Αφού έληξε η τρέχουσα άδειά της, η ομάδα κάνοντας μια νέα συμφωνία αγόρασε για την επόμενη σεζόν του 2011 την ιστορική επωνυμία Τιμ Λότους (Team Lotus).
Ο όμιλος Κέιτερχαμ (Caterham Group) συστάθηκε όταν ο Τόνι Φερνάντες αγόρασε τη βρετανική εταιρεία κατασκευής σπορ αυτοκινήτων Caterham Cars.  Η ομάδα, αν και αποτελούσε μέρος του ομίλου, συνέχισε να αγωνίζεται με το όνομα Τιμ Λότους στο Πρωτάθλημα Φόρμουλα 1 του 2011.
Τον Νοέμβριο του 2011, η ομάδα ζήτησε από την επιτροπή της Φόρμουλα 1 στη σεζόν του 2012 να αλλάξει επίσημα ως κατασκευαστής το όνομά της από Λότους σε Κέιτερχαμ (Caterham), διότι η ομάδα Ρενώ Φόρμουλα 1 (Renault F1) άλλαξε το όνομά της σε Λότους. Το όνομα της ομάδας άλλαξε τελικά σε Κέιτερχαμ Φόρμουλα 1 (Caterham F1 Team). Αγωνίστηκε με τη νέα της επωνυμία, σε συνδυασμό με την Caterham Racing Team Junior που αγωνίστηκε αντίστοιχα στο Πρωτάθλημα Φόρμουλα 2.

Επιδόσεις

Η ομάδα αγωνίστηκε στη Φόρμουλα 1 σε 38 αγώνες, από τη σεζόν του 2010 (Γκραν Πρι Μπαχρέιν) μέχρι τη σεζόν του 2011 (Γκραν Πρι Βραζιλίας), χωρίς να καταφέρει να συγκεντρώσει βαθμούς ή να κάνει κάποια διάκριση. Στο Παγκόσμιο Πρωτάθλημα κατασκευαστών της Φόρμουλα 1 η ομάδα κατατάχθηκε και τις δύο σεζόν στη δέκατη και τελευταία θέση.
Παγώνης Βακαλόπουλος

Σε συλλογικό επίπεδο

Ξεκίνησε το ποδόσφαιρο στην τοπική ομάδα Α.Ε. Πολύκαστρο στη Γ΄ Εθνική. Τον Δεκέμβριο του 1984 πήγε στον Ηρακλή Θεσσαλονίκης, με τον οποίο έκανε ντεμπούτο στην Α΄ Εθνική στις 20 Ιανουαρίου 1985. Στον Ηρακλή αγωνίστηκε έντεκα περιόδους, ως το 1995, τις περισσότερες ως βασικός. Με τον "γηραιό" σύλλογο της Θεσσαλονίκης κατέκτησε το Βαλκανικό Κύπελλο το 1985, έφτασε στον τελικό του Κυπέλλου Ελλάδος 1987 και συμμετείχε στο Κύπελλο ΟΥΕΦΑ το 1989.
Από το 1991 άρχισε να χάνει τη θέση του στη βασική ενδεκάδα και τελικά το 1995 αποφάσισε να πάρει μεταγραφή στον Πανιώνιο, όπου έκλεισε την καριέρα του.

Στις εθνικές ομάδες

Ο Παγώνης Βακαλόπουλος μετείχε με την Εθνική Νέων στην τελική φάση του Κυπέλλου ΟΥΕΦΑ Νέων 1984.
Ήταν βασικό στέλεχος της Εθνικής Ελπίδων, η οποία το 1988 έφτασε ως τον τελικό του ευρωπαϊκού πρωταθλήματος ελπίδων, όπου έχασε τον τίτλο από τη Γαλλία στον διπλό τελικό (0-0, 0-3).
Το 1987 συμμετείχε σε τρεις αγώνες της ολυμπιακής ομάδας, στις 28 Οκτωβρίου σε φιλικό με την Ιταλία στο Αρέτσο (σκορ: 0-2) και σε δυο αγώνες για το προολυμπιακό τουρνουά για την Ολυμπιάδα της Σεούλ: στις 2/12/1987 με την Πολωνία στα Γιάννενα (σκορ: 0-1) και στις 12/12/1987 με τη Δυτική Γερμανία στη Λάρισα (σκορ: 0-2).
Ο Βακαλόπουλος αγωνίστηκε 10 φορές με την Εθνική Ανδρών από το 1987 ως το 1991. Το ντεμπούτο του πραγματοποιήθηκε στις 16 Δεκεμβρίου 1987, ενώ ακόμα ήταν ενεργό μέλος της Εθνικής Ελπίδων, στον τελευταίο αγώνα για τα προκριματικά του ευρωπαϊκού πρωταθλήματος του 1988 με την Ολλανδία που έγινε στη Ρόδο (0-3).
Εν συνεχεία αγωνίστηκε στις: 15/11/1988 με Ουγγαρία εντός έδρας (3-0), 25/1/1989 με Πορτογαλία εντός έδρας (1-2), 22/2/1989 με Νορβηγία εντός έδρας (4-2), αγώνα στον οποίο σκόραρε το μοναδικό του γκολ με την εθνική ανδρών στο 55΄, στις 8/3/1989 με Ανατολική Γερμανία εντός έδρας (3-2), στις 5/4/1989 με Γιουγκοσλαβία εντός έδρας (1-4), στις 20/9/1989 με Γιουγκοσλαβία εκτός έδρας (0-3), στις 11/10/1989 με Βουλγαρία εκτός έδρας (0-4), στις 5/9/1990 με Αλβανία εντός έδρας (1-0) και στις 17/4/1991 με Σουηδία εντός έδρας (2-2) που ήταν ο τελευταίος του διεθνής αγώνας.
Φλωρέντιος της Ολλανδίας

Βιογραφία

Ήταν ο τρίτος γιος του Φλόρις Γ΄ κόμη της Ολλανδίας και της Άντα των Ντάνκελντ, κόρης του Ερρίκου διαδόχου της Σκτίας & κόμη του Χάντινγκτον. Η Άντα ήταν αδελφή των Μάλκολμ Δ΄ και Γουλιέλμου Α΄ βασιλέων της Σκωτίας.
Επελέγη για εκκλησιαστική σταδιοδρομία και πριν το 1202 ήταν κοσμήτορας του Συλλόγου του καθεδρικού της Ουτρέχτης. Ζήτησε να βρει προοπτικές στη χώρα, που οι δύο θείοι του ήταν βασιλείς. Το 1202 εξελέγη επίσκοπος της Γλασκόβης, μίας από τις ισχυρότερες και πλουσιότερες επισκοπές της Σκωτίας. Το 1203 εμφανίζεται ως καγκελάριος της χώρας.
Φαίνεται ότι δεν χειροτονήθηκε ποτέ, διότι εμφανίζεται μέχρι το τέλος της θητείας του ως εκλεγμένος μόνο επίσκοπος. Δεν γνωρίζουμε τον λόγο που η επίσημη τελετή ανάληψης (χειροτονία) δεν έγινε. Το 1207 ζήτησε παραίτηση από τον πάπα Ιννοκέντιο Γ΄. Απεβίωσε το 1210 ως μοναχός στο Μίντελμπορκ της Ζηλανδίας.
ΧΚ Σλόβαν Μπρατισλάβας

Ιστορία

Ο σύλλογος ιδρύθηκε το 1919 ως ποδοσφαιρική ομάδα με την ονομασία «1. ΚσΣΚ Μπρατισλάβα». Το 1921 συστάθηκε τμήμα χόκεϊ ως «ΚσΣΚ Χόκεϊ». Το πρώτο παιχνίδι της ομάδας πραγματοποιήθηκε το Δεκέμβριο του 1924 με αντίπαλο τη Βιένερ ΕΦ από τη Βιέννη, χάνοντας 1–6. Το 1939 μετονομάστηκε σε «Σλόβαν Μπρατισλάβας», ονομασία την οποία διατηρεί μέχρι και σήμερα.
Ελληνικό σύστημα πρωταθλημάτων πετοσφαίρισης

Το Ελληνικό σύστημα πρωταθλημάτων πετοσφαίρισης, δηλαδή η ιεραρχική δομή με την οποία μετέχουν οι ελληνικές ομάδες στα εθνικά και τοπικά πρωταθλήματα, περιλαμβάνουν ένα σύστημα επιπέδων, τα οποία συνδέονται μεταξύ τους με κανόνες προβιβασμού-υποβιβασμού από την κορυφή μέχρι τη βάση. 
Το σύστημα περιλαμβάνει 4 επίπεδα στους άνδρες και 5 στις γυναίκες. Θεωρητικά ένας ερασιτεχνικός σύλλογος μπορεί σταδιακά να ανεβεί μέχρι την ανώτερη επαγγελματική κατηγορία, που είναι η VolleyLeague στους άνδρες και η Α1 Εθνική στις γυναίκες.
Μελίχ Τζεβντέτ Αντάυ

Βιογραφία

Γεννήθηκε το 1915 στην Κωνσταντινούπολη.
Αποφοίτησε από το Γυμνάσιο Gazi της Άγκυρας και άρχισε να εργάζεται ως σύμβουλος στο Υπουργείο Παιδείας. Εργάστηκε επίσης ως δημοσιογράφος και έγραψε διάφορα άρθρα για τις εφημερίδες Ακσάμ και Τζουμχουριέτ. Μετά το 1954, εργάστηκε ως δάσκαλος στο Συνεδριακό Ωδείο της Κωνσταντινούπολης.
Συνέγραψε έναν αριθμό μυθιστορημάτων, ενώ έχει μεταφράσει και αρκετά βιβλία στα Τουρκικά. Κατά τη διάρκεια της καριέρας του που διήρκεσε εξήμισι δεκαετίες, ο Μελίχ Τζεβντέτ Αντάυ δημοσίευσε ένδεκα ποιητικές συλλογές, οχτώ θεατρικά έργα, οχτώ μυθιστορήματα, δεκαπέντε συλλογές δοκιμίων, ένα βιβλίο με απομνημονεύματα και κέρδισε όλα τα βραβεία ποίησης της Τουρκίας.
Το 1971 η UNESCO τον τίμησε—παράλληλα με διεθνείς λογοτεχνικούς γίγαντες όπως ο Σαίξπηρ, ο Δάντης, ο Τολστόι, ο Θερβάντες, κ.ά.
Το έργο του έχει μεταφραστεί στα Ρωσικά, Γερμανικά, Ουγγρικά, Ρουμανικά και Αγγλικά.

ΤΑ ΜΑΤΙΑ ΜΟΥ ΕΙΝΑΙ ΜΠΛΕ

Χάνεσαι από τα μάτια μου

Μέσα στο δρόμο

Όλα μπλε
Μάριος Δεδούκος

Βιογραφικά στοιχεία

Γεννήθηκε το 1985 στη Θεσσαλονίκη όπου και σπούδασε γραφικό σχεδιασμό. Ως δημιουργός κόμικς, έχει συμμετάσχει σε διάφορες εκθέσεις και φανζίνες, ενώ έχει συνεργαστεί με τη Χρύσα Κωνσταντινίδου και τον Κώστα Ηλίου.
Ceteris paribus

Ceteris paribus είναι λατινική φράση που στα ελληνικά θα μπορούσε να αποδοθεί ως  «με αμετάβλητα τα λοιπά στοιχεία», «με αμετάβλητα τα λοιπά δεδομένα«, «υπό την προϋπόθεση ότι οι λοιποί όροι θα παραμείνουν αμετάβλητοι», «υπό την προϋπόθεση ότι οι λοιποί όροι θα μείνουν ως έχουν»,  «με τα υπόλοιπα δεδομένα σταθερά», «άνευ μεταβολής των πραγμάτων». Δίνεται ακόμα η μετάφραση «και ούτω καθ' εξής«. 
Στα ελληνικά κείμενα απαντάται πολλές φορές αμετάφραστο. Συχνή είναι η χρήση του με επιφορτισμένη σημασία στη νομική και την οικονομική επιστήμη.
Θίοντορ Ρέισινγκ

Η Θίοντορ Ρέισινγκ (Theodore Racing) ή απλά Θίοντορ, είναι παλαιά ομάδα της Φόρμουλα 1. Ανήκε στον Ολλανδό Τέντι Γιπ και συμμετείχε σε πέντε παγκόσμια πρωταθλήματα με πενιχρά αποτελέσματα. Με εξαίρεση την πρώτη χρονιά κατασκεύαζε η ίδια τα αμαξώματα των μονοθεσίων της, ενώ κινητήρας ήταν πάντα ο DFV.
Ο Γιπ είχε γεννηθεί το 1907 στην Ινδονησία και έκανε μεγάλη περιουσία ως κτηματομεσίτης και ιδιοκτήτης καζίνο στο Μακάου και το Χονγκ Κονγκ, τα οποία ήταν ακόμα αποικίες της Δύσης. Στις αρχές της δεκαετίας του '70 ξεκίνησε να εμπλέκεται στο μηχανοκίνητο αθλητισμό ως χορηγός, ενώ την απόφαση να ιδρύσει δική του ομάδα στη Φόρμουλα 1 την έλαβε το 1976.

Ιστορία της ομάδας

Η πρώτη εμφάνιση της Θίοντορ, η οποία είχε τυπικά έδρα το Χονγκ Κονγκ, έλαβε χώρα μεσούσης της σαιζόν 1977 με ένα μονοθέσιο της Ενσάιν, στο γκραν-πρι της Μεγάλης Βρετανίας. Στους οκτώ αγώνες που απέμεναν, ο μοναδικός οδηγός της Πατρίκ Ταμπέ κατάφερε να μπει τρεις φορές στην εξάδα και να τερματίσει με 5 βαθμούς. Η ομάδα όμως δε βαθμολογήθηκε στο πρωτάθλημα κατασκευαστών, αφού είχε χρησιμοποιήσει «δανεικό» αυτοκίνητο.
Την επόμενη χρονιά (1978) η ομάδα έτρεξε με δικό της μονοθέσιο σχεδιασμένο από το Ρον Τόρανακ, ιστορική μορφή του σχεδιαστηρίου της Μπράμπαμ. Τα αποτελέσματα υπήρξαν κάκιστα, αφού ο εκάστοτε οδηγός συνήθως δεν κατάφερνε να περάσει τα προκριματικά, και ο Γιπ διέλυσε την ομάδα.
Μετά από μία διετία που ασχολήθηκε με τη Φόρμουλα 1 μόνο ως χρηματοδότης της Ενσάιν, ο Ολλανδός μεγιστάνας αποφάσισε να επανασυστήσει τη Θίοντορ για το πρωτάθλημα του 1981, κατεβάζοντας πάλι μόνο ένα μονοθέσιο ανά αγώνα. Αυτή τη φορά ο οδηγός της (αρχικά ο Ταμπέ και αργότερα ο Μαρκ Σούρερ) πέρναγε με σχετική ευκολία τα προκριματικά, αλλά καλύτερο αποτέλεσμα ήταν μια 6η θέση. Το 1982 η ομάδα επέστρεψε στο καθεστώς του '78 με συχνούς αποκλεισμούς στα προκριματικά και μόλις έναν τερματισμό, ενώ από το τιμόνι της πέρασαν τέσσερις διαφορετικοί οδηγοί!
Πριν ξεκινήσει η σαιζόν του 1983, η Θίοντορ απορρόφησε την Ενσάιν. Αυτό ήταν και το μοναδικό πρωτάθλημα που συμμετείχε με πλήρη σύνθεση (δύο μονοθέσια ανά αγώνα), έχοντας ως οδηγούς τους Λατινοαμερικανούς Τζόνι Τσεκότο και Ρομπέρτο Γκερέρο. Τα αποτελέσματα παρέμειναν άσχημα, αφού σε 14 αγώνες η ομάδα συγκέντρωσε μόλις 1 βαθμό. Πριν το τελευταίο γκραν-πρι της χρονιάς, ο Γιπ την απέσυρε οριστικά από τη Φόρμουλα 1 και ασχολήθηκε μόνο με διοργανώσεις χαμηλότερων απαιτήσεων.
Νάιαλ Χόραν

Προσωπική ζωή

Ο Νάιαλ γεννήθηκε στο Mullingar,Counrty Westmeath, στην Ιρλανδία. Γεννήθηκε από τον Bob Horan και την Maura Gallagher. Έχει ένα μεγαλύτερο αδερφό, τον Greg. Ο Greg επίλεξε το όνομά του.Οι γονείς του χώρισαν όταν ήταν πέντε χρονών. Ζούσε στα σπίτια και των δύο γονιών του πριν οριστικά μείνει μαζί με τον πατέρα του. Ένιωσε ότι η ζωή στο Mullingar ήταν το πιο εύκολο πράγμα να κάνει, αφού όλοι οι φίλοι του ήταν εκεί. Ο πατριός του Νάιαλλ είναι από την Αγγλία και είχε οικογένεια εκεί. Ο Νάιαλ ήταν μαθητής στο Coláiste Mhuire, στο Mullingar, που ήταν σχολείο για αγόρια χριστιανούς. Είχε 3 B, 3 C, 3 D στους βαθμούς του πιστοποιητικού του στο δημοτικό σχολείο. Παίζει κιθάρα από την ηλικία των εφτά χρονών και έκανε εμφανίσεις στην πατρίδα του, συμπεριλαμβανομένου ότι έχε βοήθεια από τον Lloyd Daniels, στο Δουβλίνο.

Μουσική καριέρα

Το 2010, στη ηλικία των δεκαέξι, πέρασε από δοκιμαστικά για τον έβδομο κύκλο του ‘’The X-factor’’ στο Δουβλίνο. Τραγούδησε το ‘’So Sick’’ και εξέλαβε ανάμεικτα σχόλια από τους κριτές. Ο Louis Walsh ήταν υπέρ του, αλλά η Cheryl Cole και η φιλοξενούμενη κριτής Katy Perry, ένιωσαν ότι χρειάζεται λίγο χρόνο για να μεγαλώσει. Ο Simon Cowell ψήφισε υπέρ του, η Cheryl είπε όχι και ο Louis γρήγορα πρόσθεσε ένα ναι και άφησε την μοίρα του Νάιαλλ στην Katy. Αποφάσισε να ψηφίσει ναι και έβαλε τον Νάιαλ αμέσως στο Bootcamp.
Στο Bootcamp τραγούδησε το ‘’Champagne Supernova’’, αλλά απέτυχε ποιοτικά στην κατηγορία ‘’Αγόρια΄΄. Μετά από την πρόταση της φιλοξενούμενης κριτή Nicole Scherzinger, ο Νάιαλ τοποθετήθηκε σε ένα γκρουπ με άλλα τέσσερα αγόρια, τα όποια απέτυχαν επίσης σε αυτή την κατηγορία, αλλά αφού ήταν εξίσου καλοί για να φύγουν, οι κριτές αποφάσισαν να συμφωνήσουν με την Nicole. Ο Νάιαλ μαζί με τους Harry Styles, Liam Payne, Louis Tomlinson και Zayn Malik διαμόρφωσαν το συγκρότημα One Direction. Ο Harry επινόησε το όνομα του συγκροτήματος. Άρχισαν να εμφανίζονται κάθε εβδομάδα μέχρι που τον τελικό όπου πήραν την Τρίτη θέση, χάνοντας από την Rebecca Ferguson, που βγήκε δεύτερη, και τον Matt Cardle, που κέρδισε στο  διαγωνισμό.Ύστερα από το ‘’The X-factor’’ , οι One Direction υπέγραψαν συμβόλαιο με την Sony Music subsidiary Syco Music. Κυκλοφόρησαν τον πρώτο τους δίσκο, Up All Night, ο οποίος έγινε τεράστια επιτυχία σε όλο τον κόσμο. Τον Νοέμβριο του 2012, οι One Direction κυκλοφόρησαν το επόμενο άλμπουμ τους, το Take Me Home, αρχίζοντας από το Live While We’re Young.Τον Νοέμβριο του 2013 κυκλοφόρησαν το επόμενο άλμπουμ τους,με τίτλο Midnight Memories.

Οικογένεια

Οι γονείς του είναι χωρισμένοι και η μητέρα του έχει ξαναπαντρευτεί. Έχει έναν αδελφό, τον Greg, έναν ανιψιό, τον Theo και μία γάτα, τον Τζες.

Προσωπικές Σχέσεις

Ο Νάιαλ έβγαινε με την Holly Scally πριν εμφανιστεί στο "The X-factor". Αποκάλυψε ότι χώρισαν όταν ήταν στο σόου γιατί ήθελε να επικεντρωθεί στην καριέρα του. Επίσης είχε μια μικρή σχέση με την Selena Gomez το 2014 και με την Ellie Goulding το 2016.
Κεντρική Τράπεζα του Κοσσυφοπεδίου

Η Κεντρική Τράπεζα της Δημοκρατίας του Κοσσυφοπεδίου (αλβανικά: Banka Qendrore e Republikës së Kosovës) ιδρύθηκε τον Ιούνιο του 2008, το ίδιο έτος που το Κοσσυφοπέδιο κήρυξε την ανεξαρτησία του από τη Σερβία, με την έγκριση του νόμου αριθ. 03/L-074 από το Κοινοβούλιο του Κοσσυφοπεδίου. Πριν από την ίδρυσή της ως Κεντρικής Τράπεζας του Κοσσυφοπεδίου, λειτουργούσε ως Κεντρική Τραπεζική Αρχή του Κοσσυφοπεδίου (Autoriteti Qendror Bankar i Kosovës). Το επίσημο νόμισμα στο Κοσσυφοπέδιο είναι το ευρώ, το οποίο υιοθετήθηκε μονομερώς το 2002, χωρίς η χώρα να είναι μέλος της ευρωζώνης. Η έδρα της Κεντρικής Τράπεζας βρίσκεται στην πρωτεύουσα του Κοσσυφοπεδίου, την Πρίστινα.
Εταιρεία της Θούλης

Η Εταιρεία της Θούλης (γερμ. Thule-Gesellschaft) ήταν ακροδεξιά μυστική οργάνωση που ιδρύθηκε προς το τέλος του Α΄ Παγκοσμίου Πολέμου στο Μόναχο. Πήρε το όνομά της από την Ύστατη Θούλη, την τελευταία χώρα του Βορρά, στην οποία είχε αναφερθεί ο αρχαίος Έλληνας εξερευνητής Πυθέας. Σύμβολο της Εταιρείας της Θούλης ήταν η σβάστικα.

Εμφάνιση της Εταιρείας

Προς το τέλος του 1917 ο Ρούντολφ φον Σεμπότεντορφ ίδρυσε την εταιρεία στην πόλη του Μονάχου, η οποία αποτελούσε ήδη κατά τη διάρκεια του πολέμου σημαντικό κέντρο της εθνικιστικής δραστηριότητας του Παγγερμανικού Συνδέσμου (Alldeutscher Verband). Στα μέλη της εταιρείας ανήκαν και δικηγόροι, δικαστές, πανεπιστημιακοί καθηγητές, αστυνομικοί, αριστοκράτες, γιατροί, όπως επίσης και πλούσιοι επιχειρηματίες. Εξωτερικά η εταιρεία παρουσιαζόταν ως "ομάδα μελέτης της γερμανικής αρχαιότητας", στην πραγματικότητα όμως ήταν μια βαυαρική οργάνωση του Γερμανικού Τάγματος, εσωτερικά οργανωμένη με μασονικά πρότυπα. Η Εταιρεία της Θούλης θα μπορούσε να χαρακτηριστεί ως συνωμοτικός μυστικός σύνδεσμος ρατσιστικής, και ειδικότερα αντισημιτικής φύσεως. Ο σκοπός του συνδέσμου ήταν η απόκτηση πολιτικής δύναμης και η διάδοση ρατσιστικής προπαγάνδας μέσω της στρατολόγησης όσο το δυνατόν περισσότερων μελών με επιρροή στην κοινωνία. Στην ακμή της η εταιρεία είχε πιθανώς μόνο λίγες εκατοντάδες μέλη, τα οποία όμως είχαν αξιόλογη κοινωνική επιρροή.

Η ιδεολογία

Η ρατσιστική ιδεολογία της Εταιρείας της Θούλης ήταν εμπνευσμένη από την αριοσοφία του Γκουίντο φον Λιστ (μέλος του Γερμανικού Τάγματος). Στην ιδεολογία αυτή βασίστηκε και ο Άλφρεντ Ρόζενμπεργκ (μέλος της εταιρείας, αργότερα εθνικοσοσιαλιστής πολιτικός) στο περίφημο βιβλίο του "Μύθος του 20ού αιώνα" ("Mythus des Zwanzigsten Jahrhunderts"). Ως έμβλημα της εταιρείας ορίστηκε ο αγκυλωτός σταυρός με φωτοστέφανο, πίσω από σπαθί. Ο αγκυλωτός σταυρός ήταν στη Γερμανία της εποχής εκείνης ήδη χαρακτηριστικό σύμβολο εθνικισμού και αντισημιτισμού.

Η Εταιρεία της Θούλης ως πυρήνας του Τρίτου Ράιχ

Τα μέλη της εταιρείας Άντον Ντρέξλερ και Καρλ Χάρερ ίδρυσαν τον Ιανουάριο του 1919 το Γερμανικό Εργατικό Κόμμα (DAP, το κατοπινό NSDAP). Μέσω του νέου αυτού κόμματος η εταιρεία είχε σκοπό να βρει οπαδούς και μεταξύ των Γερμανών εργατών. Τον Σεπτέμβριο του 1919 ο Αδόλφος Χίτλερ πήγε για πρώτη φορά σε συνεδρίαση του μικρού ακόμη κόμματος, στο οποίο προσχώρησε τον Νοέμβριο του ίδιου έτους. Τον Ιούλιο του 1921 έγινε πρόεδρος του -στο μεταξύ μετονομασμένου σε NSDAP- κόμματος. 
Η ιδρυτική ιστορία του DAP και το γεγονός ότι προεξάρχοντα μέλη της Εταιρείας της Θούλης εμφανίστηκαν αργότερα και στο NSDAP δείχνει με ποιον τρόπο πέρασαν βασικά ιδεολογικά στοιχεία της Εταιρείας στο Εθνικοσοσιαλιστικό Κόμμα. Τα μέλη αυτά ήταν μεταξύ άλλων οι Ντίτριχ Έκαρτ, Ρούντολφ Ες, Άλφρεντ Ρόζενμπεργκ, Γιούλιους Στράιχερ και Χανς Φρανκ. Επίσης, ο ιδρυτής του DAP, Άντον Ντρέξλερ, ήταν αυτός που έπεισε τον Χίτλερ να χρησιμοποιήσει τον αγκυλωτό σταυρό (σβάστικα) ως έμβλημα του NSDAP.
Φιλ Λαμάρ

Πρώτα χρόνια

Ο Λαμάρ γεννήθηκε στο Λος Άντζελες της Καλιφόρνια. Αποφοίτησε από το Λύκειο του Χάρβαρντ στο βόρειο Χόλυγουντ και από το Πανεπιστήμιο Γέιλ, όπου βοήθησε στην ίδρυση του κωμικού γκρουπ αυτοσχεδιασμού Purple Crayon. Ένας από τους μεγαλύτερους ρόλους του στο Γέιλ ήταν αυτός του πρωταγωνιστή στη Βρετανική κωμωδία Trevor. Μετά την αποφοίτησή του το 1989, ο Λαμάρ έγινε μέλος του βραβευμένου με Annie κωμικού γκρουπ αυτοσχεδιασμού The Groundlings. Ακόμη, σπούδασε αυτοσχεδιασμό στο The Second City και στο ImprovOlympic στο Σικάγο μαζί με τον Del Close.
Χάραλντ της Δανίας

Βιογραφία

Ήταν ο τρίτος γιος του Φρειδερίκου Η΄ της Δανίας και της Λουίζας των Μπερναντόττε, κόρης του Καρόλου ΙΕ΄ της Σουηδίας.
Ο Χάραλντ-Χριστιανός-Φρειδερίκος γεννήθηκε στο ανάκτορο Σαρλόττενλουντ στο Γκέντοφτε, βόρεια της Κοπεγχάγης. Στα 17 έτη του ξεκίνησε στρατιωτική σταδιοδρομία, κάτι σύνηθες στην εποχή του για τους πρίγκιπες. Υπηρέτησε στο Σύνταγμα της Φρουράς των Ουσσάρων. Το 1907 αγόρασε το μέγαρο Γιέγκερσμποργκους, βόρεια της Κοπεγχάγης και μετά από το γάμο του με την Ελένη των Γκλύκσμπουρκ, εγκαταστάθηκε εκεί. 
Το 1923 η αποτυχία της Αγροτικής Δανικής Τράπεζας επηρέασε την οικονομική του κατάσταση, όπως και των άλλων μελών της βασιλικής οικογένειας της Δανίας. Εγκαταστάθηκε σε μία βίλα στο βόρειο προάστειο της Κοπεγχάγης. 
Είχε προαχθεί σε υποστράτηγο, όταν το 1926 αποσύρθηκε από την ενεργό υπηρεσία. Το 1933 ο αδελφός ου Χριστιανός Ι΄ της Δανίας τον έκανε αντιστράτηγο. Κατά τον Β΄ Παγκόσμιο Πόλεμο η σύζυγός του εκφράστηκε με συμπάθεια για τους Ναζί, που είχαν καταλάβει τη Δανία. Αυτό την έκανε αντιδημοφιλή και οι γιοί της δεν της μιλούσαν. Μετά τον Πόλεμο η βασιλική οικογένεια δεν ήθελε δημοσιότητα του θέματος, έτσι αντί να δικαστεί, εξορίστηκε το 1945 από τη Δανία και τέθηκε σε κατ' οίκον περιορισμό στο κάστρο του Γκλύκσμπουρκ, στη Γερμανία. Το 1947 ο Χάραλντ ασθένησε σοβαρά και της επετράπη να επιστρέψει. Ο Χάραλντ απεβίωσε δύο έτη μετά στην Κοπεγχάγη και τάφηκε στον καθεδρικό του Ρόσκιλντε. Η σύζυγός του επέστρεψε στην εξορία της και απεβίωσε το 1962.
Του είχε απονεμηθεί η διάκριση του Τάγματος του Ελέφαντος το 1887 και ο μεγαλόστραυρος του ιππότη του Β. Τάγματος της Βικτωρίας το 1901.